Onnie in hof oor aanranding op leerderFoto: ANA ŉ 55-jarige laerskoolonderwyser sal na verwagting Woensdag in ŉ hof in Noordwes verskyn in verband met die beweerde aanranding van ŉ leerder. Die onderwyser is die twee van dieselfde skool in Tlhabane naby Rustenburg om in die hof te verskyn. ŉ 53-jarige onderwyser het op 29 Mei ook in die Bafokeng-landdroshof verskyn. Die onderwysers word daarvan beskuldig dat hulle ŉ negejarige seun en sy 10-jarige sussie aangerand het. Volgens ŉ mediese verslag het die seun, in graad 4, ŉ oop wond op sy knie opgedoen ná die onderwyser hom glo geskop het. Die meisie, in graad 5, se hand het geswel ná sy met ŉ liniaal geslaan is, na bewering deur haar onderwyser. Die boetie en sussie is na bewering onderskeidelik in Januarie en Julie 2018 aangerand ná die verhouding tussen hul pa, ŉ voormalige lid van die skool se beheerliggaam, en die skool se bestuur versuur het. Die pa is in 2017 uit die beheerliggaam geskop en sy twee kinders is op 7 Mei 2019 uit die skool geskop deur ŉ groep ouers wat die pa daarvan beskuldig dat hy “moeilikheid maak” by die skool. Die pa voer aan sy kinders is op 6 Mei huis toe gestuur nog voor die skool vir die dag begin het. Hy het hulle na ŉ distrikskantoor geneem om ŉ klag aanhangig te maak, en is versoek om op 7 Mei na die skool terug te keer. ŉ Groep ouers het hom egter gekonfronteer en gesê hulle wil nie sy kinders in die skool hê nie. Die boetie en sussie was sedertdien nog nie weer in die skool nie. Die departement van onderwys in Noordwes stel ondersoek in.